tartuNLP/wikipedia-smugri-20251201 huggingface dataset:
Tampaja

Tampaja on runsaan neliökilometrin laajuinen järvi Kirkkonummella. Järvi on vähäravinteinen ja kirkasvetinen. Sen vedet laskevat Loojärven kautta Espoonlahden pohjukkaan.
Tampajan ympärillä on useita järviä ja lampia, lähimpänä niistä koillisessa sijaitseva Särkijärvi, jota erottaa Tampajasta muutaman kymmenen metrin levyinen kannas. Luoteessa on Hepari, lännessä Petäjärvi, etelässä Juusjärvi ja kaakossa Lapinkylänjärvi. Tampajan etäisyys Kirkkonummen keskustasta on noin kaksitoista kilometriä pohjoiseen; etäisyys Helsingin keskustasta on noin 30 kilometriä länsiluoteeseen. Kirkkonummen pohjoisin taajama, Veikkola, sijaitsee kolmisen kilometriä Tampajan pohjoispuolella.
Tampaja on saareton. Sen ympäristö on metsäistä, haja-asutusta on runsaasti. Tampaja saa valuma-alueeltaan hajakuormitusta, vuonna 2013 sen vesi luokiteltiin hyvänlaatuiseksi.
Windsor Park (fregatti)

Windsor Park oli suomalainen kolmimastoinen rautafregatti joka oli rakennettu 1882. Laivan omisti joukko uusikaupunkilaisia laivanvarustajia 1913–1918 ja sen jälkeen Uudenkaupungin Valtamerilaiva Oy 1918–1921. Laiva myytiin 1921 Gibraltariin jossa se muutettiin hiilivarastona toimineeksi proomuksi. 
Fregatti Windsor Parkin rakensi Thomas Royden &amp; Sons Liverpoolissa Englannissa 1882 lontoolaiselle A. Howden &amp; Co-varustamolle. Laivan vetoisuus oli 1 766 bruttorekisteritonnia ja kantavuus 2 900 kuollutpainotonnia. Laivan pituus oli 81,09 metriä, leveys 12,02 metriä ja syväys 7,07 metriä. Fregatti oli ensimmäiset kymmenen vuotta Kalkutan ja Australian linjoilla ja myytiin sitten Glasgowiin Geo. Gorden &amp; Co:lle. Fregatti myytiin edelelen vuonna 1911 Norjaan. 
Suomeen fregatti ostettiin A. Melingiltä Stavangerista Norjasta vuonna 1913. Ensimmäisellä matkallaan suomalaisomistuksessa se kuljetti kivihiililastin Cardiffista Saksan Lounais-Afrikan Lüderitz Bayhin syys-joulukuussa 1913. Syksyllä 1914 ensimmäisen maailmansodan alettua englantilaiset takavarikoivat nikkelimalmilastia Uudesta-Kaledoniasta Saksaan kuljettaneen Windsor Parkin ja sen lasti purettiin Glasgowssa. Laiva myytiin 1921 Lontooseen ja sieltä edelleen Gibraltariin. Siellä laiva muutettiin hiilivarastona toimineeksi proomuksi nimeltä Saint James II.
Vadim Gardner

Vadim Danilovitš Gardner (, oikea sukunimi de Paiva-Perera Gardner, де Пайва-Перера Гарднер; 30. kesäkuuta 1880 Markovilla Viipurin lähellä – 20. toukokuuta 1956 Helsinki) oli Suomessa asunut venäläinen runoilija.
Vadim Gardner syntyi yhdysvaltalaisen Daniel Thomas Gardnerin ja kirjailija Jekaterina Dyhovan perheeseen. Hän kävi koulunsa Pietarissa ja valmistui Pietarin yliopiston oikeustieteellisestä tiedekunnasta vuonna 1909.
Gardnerin ensimmäinen runokokoelma "Stihotvorenija" ilmestyi vuonna 1908. Siinä on havaittavissa Konstantin Balmontin kaltaisten symbolistien vaikutusta. Toisessa kokoelmassa "Ot žizni k žizni" (1912) esiintyy sekä Vjatšeslav Ivanoville ominaisia myyttisiä aineksia että 1910-luvun postsymbolismille tyypillistä pyrimystä konkreettisuuteen. 
Gardnerista tuli Venäjän kansalainen vuonna 1916. Ensimmäisen maailmansodan aikana hän palveli Lontoossa asetoimituksista huolehtineessa komiteassa. Gardner palasi Venäjälle vuonna 1918 ja asui vuodesta 1921 lähtien Suomessa. Pariisissa ilmestyi vuonna 1929 hänen runokokoelmansa "Pod daljokimi zvjozdami". Helsingissä julkaistiin vuonna 1990 runovalikoima "U Finskogo zaliva" ja Pietarissa vuonna 1995 valikoima "Izbrannyje stihotvorenija".
Gardner asui Suomessa äitinsä maatilalla Karjalan kannaksella kunnes hän joutui muuttamaan Helsinkiin talvisodan sytyttyä.
Tummakäärmeenpää

Tummakäärmeenpää ("Channa melasoma") on käärmeenpäiden (Channidae) heimoon kuuluva kalalaji. Pieter Bleeker kuvaili lajin tieteelle vuonna 1851.
Ulkonäkö ja koko.
Lajin pohjaväritys on tumma. Selkä on lähes musta, vatsa on vaaleampi ja harmaa. Lajin pisin tavattu yksilö oli 30 senttimetrin mittainen.
Elinympäristö ja levinneisyys.
Laji elää trooppisissa olosuhteissa. Sen uhanalaisuusluokitus on Kansainvälisen luonnonsuojeluliiton mukaan elinvoimainen. Tummakäärmeenpäätä tavataan Mekong-joessa Thaimaasta Indonesiaan sekä Filippiineillä.
Eero Munter

Eero Munter on suomalainen kontrabasisti.
Munter opiskeli Olli Kososen johdolla Sibelius-Akatemiassa, suoritti diplomitutkintonsa vuonna 1986 ja piti ensikonserttinsa vuonna 1987. Sittemmin hän on suorittanut opintoja myös muiden muassa Franco Petracchin johdolla Italiassa ja Michael Leiterin johdolla Kanadassa. Munter on esiintynyt solistina, resitalistina ja kamarimuusikkona eri maissa, kuten Saksassa ja Yhdistyneessä kuningaskunnassa. Hänestä tuli Sinfonia Lahden kontrabasistien äänenjohtaja vuonna 1982.
Munter tilasi Kalevi Aholta kontrabassokonserton, jonka solistina toimi Sinfonia Lahden 6. joulukuuta 2005 pitämässä teoksen kantaesityksessä. Hän levytti teoksen BIS-levymerkille Jaakko Kuusiston johtaman Sinfonia Lahden kanssa. Munterin yhteistyö Ahon kanssa on tuottanut myös soolokappaleen "Solo V" (kantaesitys: München, 1999) ja saksofonikvinteton, johon kuuluu kontrabasso-osuus. Munterin soittoa kuullaan myös BIS:n "Sibelius Edition" -hankkeeseen kuuluvilla levytyksillä.
Port Patrick (fregatti)

Port Patrick oli suomalainen kolmimastoinen teräsfregatti, joka oli rakennettu vuonna 1889. Laivan omisti joukko uusikaupunkilaisia laivanvarustajia vuosina 1913–1919, sitten Uudenkaupungin Valtamerilaiva Oy 1919–1921 ja lopuksi uusikaupunkilainen Laivaisännistöyhtiö Juho Saarinen 1921–1923. Laiva myytiin vuonna 1923 romutettavaksi Saksaan.
Fregatti Port Patrickin rakensi Archibald Russell &amp; Co. Glasgow’ssa Skotlannissa 1889 glasgowlaiselle Crawford &amp; Rowat -varustamolle. Laivan vetoisuus oli 1 771 bruttorekisteritonnia ja kantavuus 2 800 kuollutpainotonnia. Sen pituus oli 80,75 metriä, leveys 11,48 metriä ja syväys 7,06 metriä. Fregatti joutui tammikuussa 1912 hirmumyrskyyn Atlantilla. Jättiläisaalto tuhosi laivan ruorisuojan ja ruorin vieden ruorissa olleet miehet mereen.
Suomeen fregatti ostettiin Crawford &amp; Rowat -varustamolta vuonna 1913. Viimeisen rahtimatkansa Port Patrick teki salpietarilastissa Chilen Iquiquesta Falmouthin kautta Lontooseen, jonne se saapui 13. toukokuuta 1923. Laiva purjehti Lontoosta lastin purkamisen jälkeen painolastissa Maarianhaminaan ja sieltä se hinattiin Uuteenkaupunkiin. Laiva myytiin velkojien toimesta syyskuussa 1923 romutettavaksi Saksaan.
Port Patrickin sisarlaiva oli teräsfregatti Port Douglas.
I'billin

I'billin (, ) on pääasiassa arabien asuttama kylä Israelin Pohjoisella hallintoalueella. Kylän asukasluku oli vuoden 2018 lopussa 13 128.
Maantiede.
I'billin sijaitsee Israelin pohjoisosan Galilean alueella noin 12 kilometrin päässä historiallisesta Sepforiksen kaupungista luoteeseen. 
Historia.
Nykyisen I'billinin paikalla on ollut asutusta jo myöhäiseltä pronssikaudelta lähtien. Kylän historiallinen nimi oli Avelim tai Ovelim. Nimellä on viitattu myös alueen laaksoon yleensä. Rooman valtakunnan kaudella läheltä kulki roomalainen tie Akkosta Sepforikseen. Sittemmin paikan läpi on kulkenut karavaanireitti Mesopotamian, Damaskoksen ja Egyptin välillä.
Katolisen kirkon pyhimys Mariam Baouardy syntyi I'billinissä vuonna 1846. Israelin asevoimat valtasivat kylän itsenäisyyssodan aikana 11. elokuuta 1948.
Väestö.
I'billinin asukasluku oli vuoden 2018 lopussa 13 128. Vuonna 2002 vastaava lukema oli hieman yli 10 000 ja vuonna 1970 noin 1 500. Vuonna 2002 noin 55 % I'billinin asukkaista oli muslimeja ja 45 % kristittyjä. Vielä vuonna 1970 kristityt muodostivat 60 % kylän asukkaista.
Vladimir Golovin

Vladimir Ivanovitš Golovin (, 16. heinäkuuta 1835 Pihkova – 7. maaliskuuta 1892 Pietari) oli venäläinen runoilija ja kääntäjä.
Vladimir Golovin syntyi virkamiesperheeseen. Hän kävi lukion Pihkovassa ja valmistui Pietarin yliopiston historiallis-kielitieteellisestä tiedekunnasta vuonna 1858. Vuodesta 1859 lähtien Golovin työskenteli Suomen valtiosihteerinvirastossa Pietarissa, josta hän jäi eläkkeelle todellisena valtioneuvoksena vuonna 1884. Vuosina 1861–1886 hän omisti yhden Pietarin parhaista kirjapainoista.
Golovin julkaisi vuodesta 1861 lähtien runoja, käännöksiä ja artikkeleita. Hänen humoristinen, uskonnollinen ja isänmaallinen runoutensa on retorista ja kaavamaista. Golovinin suomesta ja ruotsista tekemät venäjännökset ovat laadukkaita ja usein laajoilla esipuheilla ja kommenteilla varustettuja. Suomalaisista kirjailijoista hän käänsi muun muassa Runebergia ja Topeliusta. Venäjän lehdistössä Golovin esiintyi Suomen oikeuksien puolustajana. Vuonna 1891 hän julkaisi teoksen "Lehtiä Suomen nykyisyydestä ja entisyydestä" ("Listki iz nastojaštšego i prošlogo Finljandii"), joka käännettiin suomeksi ja ruotsiksi.
Kilvensalo

Kilvensalo on Päijänteen saari Keski-Suomessa Korpilahdella nykyisen Jyväskylän alueella.
Maantietoa.
Saari on 1,6 kilometriä pitkä, 1,3 kilometriä leveä ja sen pinta-ala on 1,36 neliökilometriä . Se on pyöreän muotoinen, mutta siinä on lounaaseen aukeava ja yli puoli kilometriä pitkä Häränperseenlahti. Se sijaitsee Luhangan kirkolta 9,5 kilometriä luoteeseen mantereen läheisyydessä Rantuulla. Saaren luoteispuoli on laajan Vanhanselän aallokon armoilla. Saaren erottaa Huhkaimenvuoren rannasta 60–100 metriä leveä Kilvensalmi. Salmi aukenee koillisessa Mokkalle, joka on Kouhinsalon eteläpuolelle jäävä pikkuselkä, ja lounaassa se aukenee Vanhanselälle Ruppasaaren, Selkä-Kuivasen ja Maa-Kuivasen väliin. Kilvensalon rannan läheisyydessä on kolme pientä luotoa, joista yksi on nimeltään Manusaari. Saarella on kaksi yli 100 metrin korkeuteen mpy. yltävää mäenselännettä. Niiden lakialueet ovat kallioisia ja ne ovat paikoin kivisiäkin. Korkein kohta sijaitsee saaren pohjoisosassa, missä mäki kohoaa 44 metrin korkeuteen Päijänteestä. Saaressa on vanhan selvityksen mukaan (vuosi 2010 ) kolme vakituista asukasta, 27 vapaa-ajan asuntoa ja 108 kesäasukasta. Vaikka saari sijaitsee mantereen läheisyydessä, ei siihen tule tietä. Saaressa kulkee salmelta lahdenpohjukkaan vievä kärrypolku ja toinen kärrypolku alkaa lahdelta ja päättyy mäellä sijaitsevaan mökkiin. Salmessa kulkee veneväylä ja järvenselän puolella kulkee vielä toinen. Saaren asukkaat pääsevät Luhangalta tietä pitkin salmen rantaan, missä sijaitsee venevalkama.
Historiaa.
Taloudellisessa kartassa vuodelta 1940 oli Kilvensalossa kaksi maatilaa ja niiden kuusi peltopalstaa. Niistä on nykyään jäljellä enää saaren länsipään peltopalsta.
Yleisurheilu kesäolympialaisissa 2020 – miesten 20 kilometrin kävely

Miesten 20 kilometrin kävely Tokion kesäolympialaisissa 2020 kilpaillaan 5. elokuuta 2021. Kilpailu käydään Tokion keisarillisen palatsin läheisyydessä.
Karsinnat.
20 kilometrin kävelyyn osallistuu 60 urheilijaa. Yhdestä maasta tapahtumaan saa osallistua korkeintaan kolme urheilijaa. Samoin kilpailutapahtumaan saa osallistua vain vuonna 2001 tai sitä ennen syntyneet urheilijat. Olympialaisten karsintaraja on 1.21.00. Jos 60 urheilijaa huomioiden maarajoitteet ei ole rikkonut karsintarajaa, valitaan muut urheilijat rankingin perusteella. Rankingit julkaistaan 1. heinäkuuta 2021.
Yleisurheilu kesäolympialaisissa 2020 – naisten 20 kilometrin kävely

Naisten 20 kilometrin kävely Tokion kesäolympialaisissa 2020 kilpaillaan 6. elokuuta 2021. Kilpailu käydään Tokion keisarillinen palatsin läheisyydessä.
Karsinnat.
20 kilometrin kävelyyn osallistuu 60 urheilijaa. Yhdestä maasta tapahtumaan saa osallistua korkeintaan kolme urheilijaa. Samoin kilpailutapahtumaan saa osallistua vain vuonna 2001 tai sitä ennen syntyneet urheilijat. Olympialaisten karsintaraja on 1.31.00. Jos 60 urheilijaa huomioiden maarajoitteet ei ole rikkonut karsintarajaa, valitaan muut urheilijat rankingin perusteella. Rankingit julkaistaan 1. heinäkuuta 2021.
Yleisurheilu kesäolympialaisissa 2020 – miesten 50 kilometrin kävely

Miesten 50 kilometrin kävely Tokion kesäolympialaisissa 2020 kilpailtiin 6. elokuuta 2021. Kilpailu käytiin kisakaupunki Tokion sijasta Sapporossa kovan helteen välttämiseksi.
Karsinnat.
50 kilometrin kävelyyn osallistui 60 urheilijaa. Yhdestä maasta tapahtumaan saa osallistua korkeintaan kolme urheilijaa. Samoin kilpailutapahtumaan saa osallistua vain vuonna 2000 tai sitä ennen syntyneet urheilijat. Olympialaisten karsintaraja on 3.50.00. Jos 60 urheilijaa huomioiden maarajoitteet ei ole rikkonut karsintarajaa, valitaan muut urheilijat rankingin perusteella. Rankingit julkaistaan 1. heinäkuuta 2021.
Igor Bobkov

Igor Bobkov (s. 2. tammikuuta 1991 Surgut, Venäjän SFNT) on venäläinen jääkiekkoilija, pelipaikaltaan maalivahti.. Bobkov on pelannut KHL:ssä Admiral Vladivostokin, Ak Bars Kazanin, Avangard Omskin ja Avtomobilist Jekaterinburgin riveissä. Anaheim Ducks varasi Bobkovin .
Cynthia Ozick

Cynthia Shoshana Ozick (s. 17. huhtikuuta 1928 New York, New York) on yhdysvaltalainen kirjailija. Hän on ollut ehdolla Kansainvälisen Booker-palkinnon voittajaksi. Ozick on julkaissut muun muassa kirjat "The Pagan Rabbi and Other Stories" ja "The Shawl".
Lilli Maijala

Lilli (ent. Mari) Maijala (s. 1981 Oulu) on suomalainen alttoviulisti. Hän debytoi solistina Oulu Sinfonian kanssa 17-vuotiaana ja on sittemmin esiintynyt säännöllisesti eri puolilla Eurooppaa solistina ja kamarimuusikkona. Hän on soittanut muiden muassa Helsingin kaupunginorkesterin, Lapin kamariorkesterin, Sinfonia Lahden, Camerata Salzburgin, Folkwang Kammerorchester Essenin ja Tapiola Sinfoniettan kanssa.
Maijala kantaesitti vuonna 2013 Lauri Kilpiön säveltämän alttoviulukonserton Jyväskylä Sinfonian solistina. Tammikuussa 2019 hän julkaisi ensimmäisen levytyksen Pehr Henrik Nordgrenin konsertosta alttoviululle, kontrabassolle ja kamariorkesterille. Orkesterina oli Keski-Pohjanmaan kamariorkesteri, kapellimestarina Juha Kangas ja kontrabassosolistina Olivier Thiery.
Maijala opiskeli alttoviulunsoittoa Sibelius-Akatemiassa, Detmoldin musiikkiyliopistossa ja Edsbergin kamarimusiikki-instituutissa. Hänen opettajiensa joukossa olivat Teemu Kupiainen, Diemut Poppen ja Lars Anders Tomter. Maijala on voittanut palkintoja, kuten ensipalkinnon Klassik Festival Ruhrin alttoviulukilpailussa, toisen palkinnon Pohjoismaisessa alttoviulukilpailussa sekä erikoispalkinnot Münchenin ARD-kilpailussa ja Tokion kansainvälisessä alttoviulukilpailussa.
Maijala kuului kriittistä suosiota saavuttaneeseen quartet-lab-kokoonpanoon, jonka hänen ohellaan muodostivat Pieter Wispelwey, Patricia Kopatšinskaja ja Pekka Kuusisto. Hän on opettanut Sibelius-Akatemiassa ja toiminut Helsingin kaupunginorkesterin ensimmäisenä alttoviulistina. Hänen instrumenttinsa on Suomen kulttuurirahaston lainaama Jean-Baptiste Vuillaumen alttoviulu vuodelta 1870. Sen lisäksi hän on soittanut barokkialttoviulua.
Cuthona (fregatti)

Cuthona oli suomalainen kolmimastoinen rautafregatti, joka oli rakennettu 1885. Laivan omisti raumalainen Raumo Nya Skeppsrederi 1897–1898. Cuthona ajoi karille marraskuussa 1897 Ahvenanmerellä ja jäi hylyksi. Miehistö pelastui. Hylky myytiin huutokaupalla maaliskuussa 1898 Tukholmassa.
Fregatti Cuthonan rakensi Richardson, Duck &amp; Co. Stocktonissa Englannissa 1885 liverpoolilaiselle J. H. Worthington &amp; Co -varustamolle. Laivan vetoisuus oli 1 752 bruttorekisteritonnia ja kantavuus 2 700 kuollutpainotonnia. Laivan pituus oli 76,44 metriä, leveys 11,88 metriä ja syväys 7,31 metriä. Fregatti tunnettiin nopeana purjehtijana.
Fregatti ostettiin Suomeen J. H. Worthington &amp; Co -varustamolta vuonna 1897. Oston jälkeen se matkasi painolastissa Rotterdamista Sundsvalliin, jonne se saapui syyskuun lopulla 1897. Fregatti lähti harkkorauta- ja puutavaralastissa Sundsvallista kohti Melbournea 12. marraskuuta 1897. Se ajoi kuitenkin yöllä 16. marraskuuta 1897 kovassa myrskyssä karille Ahvenanmerellä Simpnäsklubbin majakan lähellä ja päätyi hylyksi. Miehistö pelastui, ja laivan hylky myytiin huutokaupalla maaliskuussa 1898 Tukholmassa.
Sydney McLaughlin-Levrone

Sydney McLaughlin-Levrone (o.s. McLaughlin, s. 7. elokuuta 1999) on yhdysvaltalainen yleisurheilija. Hän on 400 metrin aitajuoksun olympiavoittaja ja maailmanmestari, ja hän on voittanut maailmanmestaruuden myös 400 metrin juoksussa ilman aitoja. 
McLaughlin-Levrone saavutti Dohan MM-kilpailuissa 2019 hopeamitalin 400 metrin aitajuoksussa ajalla 52,23. Hän juoksi samoissa kilpailuissa toisen osuuden Yhdysvaltojen kultajoukkueessa 4 × 400 metrin viestissä.
McLaughlin-Levrone juoksi 27. kesäkuuta 2021 Eugenessa Yhdysvaltain olympiakarsinnoissa naisten 400 metrin aitajuoksun maailmanennätysajan 51,90. Tokion olympialaisissa hän voitti kultaa ja paransi maailmanennätystään lähes puolella sekunnilla juostuaan 51,46. Hän sai kultaa myös Yhdysvaltain joukkueessa 4×400 metrin viestissä. 
Kesäkuussa 2022 McLaughlin-Levrone paransi 400 metrin aitajuoksun maailmanennätystään Yhdysvaltain Eugenessa vielä viidellä sadasosalla. Kuukautta myöhemmin McLaughlin-Levrone voitti 400 metrin aitajuoksun maailmanmestaruuden Eugenen MM-kilpailuissa uudella maailmanennätyksellä 50,68, mikä alitti vanhan ennätyksen peräti 0,73 sekunnilla. Lisäksi hän juoksi ankkuriosuuden Yhdysvaltojen kultajoukkueessa 4 × 400 metrin viestissä. Vuoden 2024 Yhdysvaltain olympiakarsinnoissa McLaughlin-Levrone paransi 400 metrin aitajuoksun maailmanennätyksen aikaan 50,65. Pariisin olympialaisissa hän voitti olympiakultaa ja paransi loppukilpailussa maailmanennätyksen aikaan 50,37. Lisäksi hän juoksi toisen osuuden 4 × 400 metrin viestissä, jonka Yhdysvallat voitti maan ennätysajalla 3.15,27.
Vuonna 2025 McLaughlin-Levrone keskittyi sileälle 400 metrin matkalle. Tokion MM-kilpailuissa hän paransi välierissä ennätyksekseen 48,29. Loppukilpailussa hän voitti kultaa kisaennätyksellä 47,78, jolla hän nousi kaikkien aikojen tilastossa toiseksi. Hän voitti kultaa myös 4 × 400 metrin viestissä.
McLaughlin-Levrone on alle 18-vuotiaiden maailmanmestari vuodelta 2015. Hän on voittanut Timanttiliigassa kolme 400 aitajuoksun kilpailua vuonna 2019 ja yhden 400 metrin juoksun kilpailun vuonna 2025.
Ossian Skiöld

Ossian Esaias Skiöld (22. kesäkuuta 1889 Appuna – 22. elokuuta 1961 Bålsta) oli ruotsalainen moukarinheittäjä ja olympiamitalisti.
Skiöld saavutti olympiahopeaa Amsterdamissa 1928 irlantilaisen Patrick O’Callaghanin jälkeen. Skiöld kilpaili olympiatasolla myös Pariisissa 1924, missä hän sijoittui viidenneksi, ja Los Angelesissa 1932, missä hän oli 43-vuotiaana neljäs. Neljänneksi Skiöld sijoittui myös Torinon EM-kilpailuissa 1934, jolloin hän oli 45-vuotias. Ruotsin mestaruuden Skiöld voitti kuudesti putkeen vuosina 1925–1930. Lisäksi hän voitti mestaruuden painonheitossa vuonna 1928.
Panic of Girls

Panic of Girls on Blondie-yhtyeen vuonna 2011 julkaisema yhdeksäs albumi. Sen tuotti Jeff Saltzman.
Ruth Svedberg

Ruth Augusta Svedberg (14. huhtikuuta 1903 Malmivaara – 27. joulukuuta 2002 Göteborg) oli ruotsalainen kiekonheiton olympiamitalisti ja pikajuoksun olympiakävijä, joka kilpaili kansallisella tasolla menestyksekkäästi myös muissa lajeissa.
Svedberg saavutti kiekonheitossa olympiapronssia, Ruotsin ensimmäisen mitalin naisten yleisurheilulajeissa, Amsterdamissa 1928. Hän osallistui samoissa kisoissa myös sadan metrin juoksuun ja pikaviestiin. Svedberg voitti yhteensä 21 Ruotsin mestaruutta yksilölajeissa lajeinaan kolmiottelu, kiekonheitto, linkopallo, keihäänheitto, kuulantyöntö ja pituushyppy. Viimeisen kansallisen mestaruutensa Svedberg voitti 46-vuotiaana kiekonheitossa heitettyään kilpailussa henkilökohtaisen ennätyksensä.
Fennia (1892)

Fennia oli suomalainen vuonna 1892 vesillelaskettu nelimastoparkki. Suomessa laivan omistivat raumalainen Raumo Nya Skeppsrederi 1895–1906 ja sen jälkeen helsinkiläiset Finska Rederi Ab 1906–1911 ja Ab Finska Skolskeppsrederiet 1911-1916. Parkki takavarikoitiin Englannissa ensimmäisen maailmansodan aikana 1916 ja se muutettiin 1919 Fiona Shell -nimiseksi moottorialukseksi. Alus oli sitten öljyvarastona Pireuksessa ja vuodesta 1923 Gibraltarissa. Italialainen minisukellusvene upotti aluksen Gibraltarissa toisessa maailmansodassa syyskuussa 1941. 
Valmistus.
Belfastilainen varustamo Boyd Bros. &amp; Co tilasi nelimastoparkin Workman Clark &amp; Co. Belfastista Pohjois-Irlannista, missä köli laskettiin telakkanumerolla 93. Alus laskettiin vesille 11. kesäkuuta 1892 nimellä "Goodrich" ja valmistui heinäkuussa.
Laivan vetoisuus oli 2 262 bruttorekisteritonnia ja kantavuus 3 700 kuollutpainotonnia. Laivan pituus oli 87,29 metriä, leveys 12,54 metriä ja syväys 7,48 metriä.
Historia.
Alus teki neitsytmatkansa 31. heinäkuuta 1892 - 18. tammikuuta 1893 Liverpoolista San Franciscoon.
Raumalainen Raumo Nya Skeppsrederi Ab osti aluksen belfastilaiselta Goodrich Ship &amp; Co -varustamolta 4. kesäkuuta 1895 aluksen ollessa Dundeessa Skotlannissa. Kauppahinta oli 15 400 puntaa. Laiva sai uudeksi nimekseen "Fennia".
Parkilla sattui kivihiilipölyn aiheuttama räjähdys ja tulipalo 15. heinäkuuta 1895 sen ollessa painolastissa matkalla Skotlannin Dundeesta Oregonin Portlandiin. Laivan yliperämies kuoli onnettomuudessa saamiinsa vammoihin. Aluksen kivihiililasti syttyi itsestään tuleen lokakuussa 1902 matkalla Skotlannin Leithistä Rio de Janeiroon. Lasti saatiin sammutettua ja se purettiin sitten satamassa.
Lars Krogiuksen johtaman Suomen Höyrylaiva Oy:n tytäryhtiö Finska Rederi Ab osti 22. syyskuuta 1906 aluksen koululaivaksi.
Ensimmäisen maailmansodan aikana "Fennia" takavarikoitiin 1916 Englannissa ja se muutettiin 1919 moottorialukseksi tankkeri "Fiona Shelliksi" ja samalla laivan riki poistettiin. Alus oli öljyvarastona Gibraltarilla 1923-1941, kunnes italialainen minisukellusvene upotti sen toisessa maailmansodassa 20. lokakuuta 1941.
Päälliköt.
Aluksen päälliköinä olivat:
Frans Wilhelm Laine 05. kesäkuuta 1895 - 12. syyskuuta 1899 
Fredrik Wilhelm Nyroos 12. syyskuuta 1899 - 02. helmikuuta 1901
Gustaf Wilhelm Wass 02. helmikuuta 1901 - joulukuu 1904
Karl Gustaf Hallman joulukuu 1904 - 22. maaliskuuta 1906
William Alexander Söderman 22. maaliskuuta 1906 - 23. syyskuuta 1908
Carl Victor Nygrén 23. syyskuuta 1908 - 1910
Petter Karl Jansson lokakuu 1911 - 1916
Miten sydämet toimii?

”Miten sydämet toimii?” on suomalaisen laulaja-lauluntekijän Anssi Kelan kappale, joka julkaistiin singlenä huhtikuussa 2013. Kappale on toinen singlejulkaisu Kelan viidenneltä sooloalbumilta "Anssi Kela".
Kappaleen sanoitukset pohjautuvat tositarinaan, jonka Kelan ystävä kertoi hänelle. Kertosäkeistöissä Kela halusi Foreigner-yhtyeen ”I Want to Know What Love Is” -kappaleen tavoin ”pohdiskella rakkauden olemusta: mitä se on, miksi se syntyy?” Kappaleen alkuperäinen versio oli Neil Young -henkinen balladi, jota Kela esitti taustayhtyeensä kanssa muutaman kerran vuonna 2011. Huhtikuussa 2012 Kela oli vieraana Tarinankertojat-klubilla, ja houseyhtyeen rumpali Anssi Nykänen ehdotti kappaleen nopeuttamista. Aloitettuaan viidennen albuminsa äänitykset Kela päätti laatia kappaleelle uuden sovituksen Paul Youngin ”Come Back and Stay” ja Duran Duranin ”Planet Earth” -kappaleiden hengessä. Samalla hän kirjoitti sanoitukset uudelleen huomattuaan rivien rytmityksessä olevan vikaa. Hän ei kuitenkaan ollut tyytyväinen lopputulokseen vaan päätti kirjoittaa sanat uudestaan vielä kerran. Saatuaan sanat valmiiksi hän totesi: ”ihan kivasta kappaleesta oli tullut selvää sinkkuainesta.”
Kappaleeseen kuvattiin Jukka Salon ohjaama musiikkivideo 17. huhtikuuta 2013 Helsingin On the Rocks -klubilla. Videon juoni seuraa kappaleen tarinaa, ja sillä esiintyy näyttelijä Iina Kuustonen. Suurin osa videosta on kuvattu Kelan näkökulmasta kiinnitettävällä kameratelineellä. Tietyissä kohtauksissa kuvaaja Toni Pasanen esittää Kelaa. Yhteensä videon kuvaukset kestivät 12 tuntia.
”Miten sydämet toimii?” nousi parhaimillaan Suomen radiosoittolistan toiseksi, ja latauslistan sijalle 30.
Guardians of Middle-earth

Guardians of Middle-earth on Monolith Productionsin kehittämä ja Warner Bros. Interactive Entertainmentin taisteluareenamoninpeli (MOBA). Peli on julkaistu vuonna PlayStation 3:lle ja Xbox 360:lle sekä Windowsille seuraavana vuonna.
Peli sijoittuu J. R. R. Tolkienin Keski-maahan ja siinä esiintyy hahmoja Taru sormusten herrasta -maailmasta.
Vastaanotto.
Peli on saanut 3,5 tähteä viidestä V2.fi:n arvostelussa.
Peli on saanut arvosanaksi 7/10 GameSpotin arvostelussa.
Jimmy Somerville

James William Somerville (s. 22. kesäkuuta 1961) on skotlantilainen laulaja ja lauluntekijä joka tunnetaan parhaiten varsinkin 1980-luvulla suosituista yhtyeistä Bronski Beat ja The Communards. Hänen lauluäänessään on tunnusomainen falsetti. Somerville on avoimesti homoseksuaali ja käsittelee useissa lauluissaan homouteen liittyviä teemoja.
Oranges and Lemons

Oranges and Lemons on englantilainen lastenlaulu ja laululeikki, jonka tekstissä mainitaan useita Lontoon kirkkoja. Sen vanhin tunnettu versio on peräisin vuodelta 1744. Laulussa mainitut kirkot vaihtelevat eri versioissa. Vanhoihin versioihin kuuluva laulun lopussa oleva väkivaltainen säe jätetään nykyisin joskus laulamatta.
Oranges and Lemonsiin on viitattu usein kirjallisuudessa ja populaarikulttuurissa, esimerkiksi George Orwellin teoksessa "Vuonna 1984" ja The Clashin kappaleessa "Clash City Rockers".
Megalohydrothalassophobic

Megalohydrothalassophobic on Abhorrencen minialbumi, joka julkaistiin 14. syyskuuta 2008. Sen kappaleissa yhdistyvät H. P. Lovecraftin tarinoihin sekä Timothy Mortonin ajatuksiin antroposeenista.
Albumista julkaistiin CD-painoksen lisäksi 500:n kappaleen painos suonvihreällä vinyylillä.
Simplon

Simplon on kunta Sveitsissä Valais’n kantonissa. Siellä on runsaat 300 vakinaista asukasta. Simplon on yksi Brigin hallinnollisen alueen () seitsemästä kunnasta.
Sijainti.
Simplon sijaitsee Valais’n saksankielisessä osassa, Ylä-Valais’ssa, Valais’n Alpeilla. Suuri osa kunnasta on vuoristoa, ja alueen korkein huippu on Weissmies (4 017 m mpy.). Simplon on vedenjakaja-aluetta: Simplonsolan pohjoispuoliset vedet laskevat Saltinajokea myöten Rhôneen, eteläpuolen laskujoki on Doveria, joka laskee Tosa- ja Ticinojokien kautta Poohon.
Liikenne.
Simplonsola (2 000 m mpy.) on ikivanha kulkureitti Rhônen laaksosta Italiaan. Solaan rakennettiin tie 1800-luvun alussa. Nykyinen solatie on osa valtatietä N9. Simplonin rautatietunneli alittaa solan vajaan 700 metrin korkeudessa.
Ampumahiihdon Suomen-mestaruuskilpailut 2011

Vuoden 2011 ampumahiihdon Suomen-mestaruuskilpailut järjestettiin Kontiolahdella, Kontiolahden ampumahiihtokeskuksessa 1.–3.4.2011. Kilpailujen järjestävä seura oli Kontiolahden Urheilijat. Suomen-mestaruuksista kilpailtiin viesteissä, pikakilpailuissa ja yhteislähdöissä. Samalla kilpailtiin veteraanisarjan pikakilpailun sekä nuorten sarjojen SM-mitaleista.
Miehet.
3x7,5 km viesti.
Päivämäärä: 1. huhtikuuta
10,0 km pikakilpailu.
Päivämäärä: 2. huhtikuuta
15,0 km yhteislähtö.
Päivämäärä: 3. huhtikuuta
Naiset.
3x6,0 km viesti.
Päivämäärä: 1. huhtikuuta
7,5 km pikakilpailu.
Päivämäärä: 2. huhtikuuta
12,5 km yhteislähtö.
Päivämäärä: 3. huhtikuuta
Gunnar Åhfeldt-Arjamo

Gunnar Vilhelm Åhfeldt-Arjamo, vuoteen 1933 Åhfeldt (12. elokuuta 1889 Helsinki – 12. tammikuuta 1964 Lahti) oli panimoteollisuudessa ja puhelinalalla vaikuttanut yritysjohtaja ja musiikkimies, joka muun muassa perusti Lahden kaupungin ensimmäisen orkesterin.
Gunnar Åhfeldt-Arjamon vanhemmat olivat valuri Anton Åhfeldt ja Sofia Lindqvist. Hänen ensimmäinen puolisonsa 1910–1917 oli Aino Blom ja toinen vuodesta 1917 Lempi Blom. Åhfeldt-Arjamo kävi oppikoulun ja meni 1907 Lahteen AEG:n palvelukseen. Oman sähköalan liikkeen hän perusti 1909, mutta siirtyi 1912 Mallasjuoman konttorinhoitajaksi. Yhtiön prokuraattori ja isännöitsijä hänestä tuli 1918, isännöitsijän tehtävästä hän jäi eläkkeelle vasta vuonna 1961. Åhfeldt-Arjamo toimi 1950-luvulla myös Mallasjuoman sisaryhtiöiden johdossa. Panimoteollisuuden järjestöissä ja yhdistyksissä hän vaikutti vuosikymmeniä. Vuodesta 1918 vuoteen 1957 hän oli Lahden Keskinäisen Puhelinyhdistyksen toimitusjohtaja ja osallistui myös tämän alan järjestöjen ja yhdistysten toimintaan. Lahteen 1909 orkesterin perustanut Åhfeldt-Arjamo toimi aktiivisesti kaupungin musiikkielämässä, kuten muun muassa Lahden musiikkilautakunnan puheenjohtajana.
The Wake

The Wake on Voivodin neljästoista studioalbumi, joka julkaistiin 21. syyskuuta 2018. Albumi on Voivodin ensimmäinen studioalbumi Dominique "Rocky" Larochen kanssa, joka korvasi Jean-Yves "Blacky" Thériaultin vuonna 2014. Albumin kansitaiteen on yhtyeen aiempien albumien tapaan tehnyt rumpali Michel "Away" Langevin.
Taustaa.
Haastattelussaan Metal Hammerille yhtyeen rumpali Michel "Away" Langevin kuvaili albumin musiikillista tyyliä seuraavasti: Haastattelussaan Infernolle hän kehui yhtyeen uudempien jäsenten Rockyn ja Chewyn tuomia muutoksia yhtyeen soundiin: 
Langevin myös kertoi "The Wakelle" tekemästään kansitaiteesta ja kuinka se vertautuu Voivodin aiempiin albumeihin: 
Vastaanotto.
"The Wake" sai hyvän vastaanoton. AllMusicin Thom Jurek antoi albumille neljä tähteä viidestä, ja piti sitä yhtyeen paluuna mielikuvituksellisen ja luovan extreme metal -musiikin terän kärkeen. Soundin Kimmo K. Koskinen antoi albumille niin ikään neljä tähteä. Hän sanoi levyn sisältävän runsaasti elementtejä, jotka nostavat jalustalle kappaleiden vinksahtanutta olemusta, ja että albumi peilaa yhtyeen menneisyyden suosituinta vaihetta. KaaosZinen Jimmy Timonen antoi arvosanaksi 9- ja sanoi albumin kasvattavan "Voivodin jo valmiiksi vaikuttavaa kokoelmaa yhdellä, ollen jälleen huipputeos." Hänen mielestään albumin kappeleet "kantavat toisiaan läpi niin kokonaisuutena kuin yksilöinä, tuoden esille Voivodin parhaimpia puolia kappaleiden rakenteiden ja biisien kirjoittamisen suhteen."
With Doom We Come

With Doom We Come on Summoningin kahdeksas studioalbumi, joka julkaistiin 5. tammikuuta 2018. Se nousi Suomessa virallisen albumilistan sijalle 29 sekä fyysisen albumilistan kolmanneksi.
Vastaanotto.
Albumi sai hyvän vastaanoton. Kaaoszinen Sami Elamaa sanoi täydellisyyttä hipovan, tunnelmallisen levyn Tolkien-aiheisten kappaleiden olevan lumoavia. Metalliluolan kutsui albumia yhtyeelle tyypilliseksi epätasaiseksi teokseksi, mutta koki materiaalin olevan heikoimmillaankin oikein kuuntelukelpoista.
Tulsi Gabbard

Tulsi Gabbard (s. 12. huhtikuuta 1981 Leloaloa, Amerikan Samoa, Yhdysvallat) on yhdysvaltalainen poliitikko, Yhdysvaltain kansallinen tiedustelujohtaja (DNI) helmikuusta 2025 alkaen.
Gabbard toimi Yhdysvaltain edustajainhuoneessa Havaijin 2. vaalipiirin kongressiedustajana 2013–2021. Hän edusti demokraattista puoluetta ja oli Demokraattien kansallisen komitean varapuheenjohtaja, kunnes erosi 28. helmikuuta 2016 tukeakseen senaattori Bernie Sandersin presidenttikampanjaa. Vuonna 2022 hän erosi demokraattisesta puolueesta.
Tausta ja yksityiselämä.
Gabbard syntyi vuonna 1981 Leloaloassa, Amerikan Samoalla. Gabbard palveli Irakin sodassa vuosina 2004–2005 lääkintämiehenä.
Uskonnolliselta vakaumukseltaan Gabbard on hindu. Tammikuussa 2013 hänestä tuli ensimmäinen Yhdysvaltain kongressiin valittu hindu.
Poliittinen ura.
Ennen Irakiin lähtöä hän toimi Havaijin edustajainhuoneessa vuosina 2002–2004. Hän kannattaa oikeutta aborttiin, vastusti Trans-Pacific Partnership -sopimusta, kannattaa Glass–Steagall-lain palauttamista ja siirtyi kannattamaan samaa sukupuolta olevien avioliittoa vuonna 2012. Gabbard on kritisoinut Yhdysvaltain ulkopolitiikkaa liittyen Irakiin, Libyaan ja Syyriaan, ja vastustaa Syyrian presidentti Bašar al-Assadin vallasta syrjäyttämistä.
Hän sai 77,4 prosentin kannatuksen vaalipiirissään vuoden 2018 edustajainhuoneen vaaleissa.
Vuoden 2020 presidentinvaalit ja sen jälkeen.
Gabbard ilmoitti 11. tammikuuta 2019 pyrkivänsä demokraattien ehdokkaaksi Yhdysvaltain presidentinvaaleihin. Hän lopetti kampanjansa 19. maaliskuuta 2020 ja ilmoitti tukevansa Joe Bideniä presidentiksi.
Presidenttikisan jälkeen Gabbard ei lähtenyt ehdolle edustajainhuoneen vaaleissa. Vuonna 2020 Gabbard ilmoitti siirtyvänsä uusiin sotilastehtäviin Yhdysvaltain mantereella. Hänet ylennettiin everstiluutnantiksi vuonna 2021.
Presidentinvaalien jälkeen Gabbard kritisoi puoluetovereitaan ja piti maaliskuussa 2022 puheen konservatiivisessa CPAC-konferenssissa. Lokakuussa 2022 Gabbard ilmoitti eroavansa demokraattisesta puolueesta ja syytti sen olevan elitististen sodanlietsojien hallinnassa.
Trumpin toinen kausi.
Tultuaan valituksi toiselle kaudelleen Yhdysvaltain presidenttinä Donald Trump nimitti marraskuussa 2024 Gabbardin Kansallisen tiedustelun johtajaksi. Tässä virassa hän toimii maan tärkeimpien salaisuuksien valvojana, valvoo 18:aa Yhdysvaltain tiedusteluvirastoa ja toimii presidentin läheisenä neuvonantajana. 
Senaatti vahvisti nimityksen 12. helmikuuta 2025. Vahvistamista edeltäneessä keskustelussa nousivat esille Gabbardin vuoden 2017 kiistanalainen tapaaminen Syyrian johtajan Bashar al-Assadin kanssa ja lausunnot Venäjän hyökkäyksestä Ukrainaan. Venäjän valtion tiedotusvälineet ylistivät Gabbardin valintaa, mikä lisäsi epäluuloja Yhdysvaltain pääkaupungin kansallisten turvallisuusviranomaisten keskuudessa.
Perikato (kirja)

Perikato on Ilkka Remeksen vuonna 2018 julkaistu romaani.
Juoni.
Remeksen kirjoille on ominaista ajankohtaisuus, ja niissä on usein kansainväliseen politiikkaan liittyviä juonikuvioita. "Perikato"-kirjassa lukija herätellään ajankohtaisiin teemoihin. Kenelle Suomi kuuluu? Ovatko eurooppalaiset arvot uhattuina? Salainen konservatiivinen verkosto yrittää rajoittaa Euroopassa näkemäänsä islamisoitumista. Ryhmään on kuitenkin soluttauduttu — ja pian meneillään on maanosan tulevaisuudesta vastuuta kantavien tahojen välinen näkymätön sota. Minkä verran eurooppalaisten tulisi mukautua maahanmuuton edessä? Pitäisikö länsimaisen kulttuurin edes pyrkiä säilyttämään arvonsa? Ratkaiseva taistelu on jo alkanut.
Kirjassa toimittaja Sonja Norvanto haluaa parantaa maailmaa tekemällä vapaaehtoistyötä laittomasti maassa olevien toimintakeskuksessa Helsingissä. Siellä hän saa puhelun ex-poikaystävältään, jonka siunaustilaisuus oli kaksi viikkoa aiemmin.
Kirjan taustaa.
Remeksen edellisen kirjan eli "Vapauden ristin" jälkisanoissa hän mainitsi jatkavan siitä, mistä virallinen Suomi haluaa vaieta. Perikadon lähtötilanne on kuin todellisessa elämässä. Maahanmuuttokeskustelu on johtanut Euroopan monen kysymysten ääreen. Eurooppaa on pidetty suvaitsevaisuuden kehtona, mutta nyt maassa kuin maassa on noussut vauhdilla radikaaleja voimia. 
"Perikato" sijoittuu vakoilun maailmaan. Suomalaistaustaisen päähenkilö näkee maan asioita tuoreesta ja hiukan ulkopuolisestakin näkökulmasta. Suomi on jakautunut kahtia, ilmapiiri pakolaisaallon myötä pakottaa kansalaiset pohtimaan vakavia kysymyksiä. Perikadossa verkostot taistelevat, minkä verran eurooppalaisten yhteiskuntien tulisi mukautua islamilaiseen maahanmuuttoon ja pitäisikö eurooppalaiset arvot pyrkiä säilyttämään.
Arviot.
Remeksen "Perikato"-kirjan poliittisesta hajaannuksesta hyötyvät Venäjän Putin ja USA:n Donald Trump. "Helsingin Sanomien" Ilkka Immonen arvioi Remeksen rakentavan kirjassa fiktiotaan selvästi tunnistettavaan todellisuuteemme. Lukijan tehtäväksi jää arvioida, kuinka todennäköisiä kirjailijan esittämät asiat ovat. "Perikatoa" voi pitää edelleen helppolukuisena, mutta vaativalle lukijalle kaivataan tekstiin ja tyyliin lisävivahteita.
Empires Apart

Empires Apart on DESTINYbitin kehittämä ja Slitherinen julkaisema reaaliaikainen strategiapeli, joka julkaistiin Microsoft Windowsille 29. maaliskuuta 2018. 
Vastaanotto.
Pelillä Metacritic-sivustolla painotettu pistemäärä 68 pistettä sadasta.
RimWorld

RimWorld on Ludeon Studiosin sekä Tynan Sylvesterin kehittämä ja Ludeon Studiosin julkaisema simulaatiopeli, joka julkaistiin 17. lokakuuta 2018. "RimWorld" sai pääasiassa myönteisiä arvioita Metacritic-sivustolla, jossa kriitikot antoivat sille keskimäärin 86 pistettä sadasta.
II (The Exploding Eyes Orchestran albumi)

II on The Exploding Eyes Orchestran toinen ja viimeiseksi jäänyt studioalbumi, joka julkaistiin 5. lokakuuta 2018. Albumista julkaistiin CD-painoksen lisäksi 500 kopiota käsittävä vinyylipainos.
Yhtye lopetti toimintansa albumin julkaisun jälkeen, kun keulahahmo Tommi Hoffren ilmoitti projektin ”täyttäneen tehtävänsä”.
Truths &amp; Rights

Truths &amp; Rights oli suomalainen Riku Rantalan ja Tuomas Milonoffin tekemä radio-ohjelma, jota esitettiin vuonna 2012, vuonna 2014 ja vuonna 2018 Bassoradiossa. Ohjelmassa keskusteltiin Rantalan ja Milonoffin valitsemista aiheista vieraiden kanssa ja välissä soitettiin kaksikon valitsemia kappaleita. Myös Ari Lahdenmäki toimi ohjelmassa "poliittisena kirjeenvaihtajana" puhelimen välityksellä.
Talvipalatsin puutarhassa

Talvipalatsin puutarhassa on Eleanoora Rosenholmin neljäs studioalbumi, joka julkaistiin 30. marraskuuta 2018. Aiheen vallitsevana teemana toimii Neuvostoliitto.
Albumi valittiin ilmestymisensä jälkeen Radio Helsingin viikon levyksi.
Vastaanotto.
Albumi sai hyvän vastaanoton. Rumban Samuli Knuuti kuvaili albumin musiikillista tyylilajia ”kauhupopiksi”, johon yhtä aikaa vieras ja tuttu Neuvostoliitto sopii erinomaisesti. Hän arveli soundia edellisiä albumeita akustisemmaksi, ja piti makaabereja sanoituksia toimivina lempeän naisvokalistin laulamina.
Uno Öller

Anton Uno Öller (16. toukokuuta 1864 Hausjärvi – 5. elokuuta 1942 Helsinki) oli suomalainen rautatievirkailija ja Rautatiemuseon intendentti, joka julkaisi useita rautateitä koskevia tietoteoksia.
Henkilöhistoria.
Uno Öllerin vanhemmat olivat asemapäällikkö Anton Wilhelm Öller ja Maria Andriette Brunström ja puoliso vuodesta 1912 Hilda Emilia Hänninen. Öller tuli ylioppilaaksi Helsingin reaalilyseosta 1885 ja suoritti kameraalitutkinnon 1890. Hän jatkoi opintoja Englannissa ja Ranskassa 1890-luvun alussa ja teki tutkimusmatkoja Ruotsiin ja Norjaan 1920-luvulla. Valtionrautateiden kirjurina Öller toimi 1893–1895 ja kirjanpitäjänä 1895–1906. Rautatiehallituksen kamreerikonttorin reviisori hän oli 1906, toinen apukamreeri 1906–1922 ja kamreeri 1923–1929. Rautatiemuseon intendenttinä Öller toimi vuodesta 1922. Hän oli Akademiska Sångföreningen -kuoron johtaja vuonna 1895.
Rautatiemuseon mahonkisalissa paljastettiin 27. syyskuuta 1925 museohankkeen totetuttajan ja museon ensimmäisen intendentin Uno Öllerin muotokuva, jonka oli maalannut taiteilija Hugo Backmansson.
Viherkalvajat

Viherkalvajat ("Phratora") on lehtikuoriaisten (Chrysomelidae) heimoon kuuluva kovakuoriaissuku. Sukuun kuuluu maailmanlaajuisesti eri lähteiden mukaan ainakin 13 lajia.
Rakkauslauluja miehille

Rakkauslauluja miehille on Asan 13. albumi, joka julkaistiin 30. marraskuuta 2018 yllätyksenä ilman minkäänlaista ennakkomainontaa. Albumi on samanhenkinen kuin vuonna 2015 julkaistu "Love", ja sen jokainen kappale on omistettu jollekulle miehelle. Levy oli tarkoitus julkaista jo vuotta aiemmin.
Albumi valittiin 2. joulukuuta 2018 Radio Helsingin viikon levyksi.
Vastaanotto.
Albumi sai hyvän vastaanoton. Keskisuomalaisen Aki Lehti antoi albumille neljä tähteä viidestä. Vanhaksi faniksi tunnustautuneena hän piti albumin moderneja soundeja erityisen haastavina, muttei epäselvänä puuronakaan, ja koki että sanottavaa olisi voinut olla enemmänkin. Soundin Jari Jokirinne antoi albumille niin ikään neljä tähteä, ja sanoi levyn tuntuvan alkuun silkalta improvisaatiolta, jossa podiumille eivät artistille epätyypillisesti nouse lyriikat vaan soinnilliset sävyt sekä rytmit. Hän komppasi Lehteä, ja kuvailia albumia haasteelliseksi, jossa Asa ei päästä kuulijaa helpolla.
Teniposidi

Teniposidi (C32H32SO13) on heterosyklinen orgaaninen yhdiste. Yhdistettä käytetään lääketieteessä leukemiatyyppien ja glioomien hoitoon.
Ominaisuudet ja käyttö.
Teniposidi on huoneenlämpötilassa kiteistä ainetta. Yhdiste on optisesti aktiivista ja sen kiertokyky kloroformin ja metanolin seokseen liuotettuna on -107. Teniposidi sitoutuu topoisomeraasi II-entsyymiin ja estää sen toiminnan. Tällöin solunjakautumisen S- ja G2-vaiheessa DNA:n pätkät eivät enää yhdisty DNA:ksi ja solujen lisääntyminen estyy. Teniposidia käytetään akuutin lymfaattisen leukemia, lymfoomien ja glioomien eli eräiden aivosyöpätyyppien hoitoon. Teniposidi on hieman etoposidia tehokkaampi.
Haittavaikutukset.
Vakavin teniposidin aiheuttama haittavaikutus on luuydinsuppressio, minkä seurauksena verisolujen tuotanto elimistössä vähenee. Tyypillisimmin vähenee valkosolujen ja verihiutaleiden määrä. Muita haittavaikutuksia ovat huonovointisuus, ripuli ja maksatoksisuus.
Valmistus.
Teniposidi on podofyllotoksiinin puolisynteettinen johdannainen. Podofyllotoksiini reagoi ensin vetybromidin ja tämän jälkeen emäksen kanssa, jolloin siitä muodostuu podofyllotoksiinin epimeeri. Tämä reagoi 2,3,4,6‐tetra‐O‐asetyyli‐β‐d‐glukoosin kanssa glykosidiksi ja viimeinen vaihe teniposidin synteesissä on reaktio tiofeeni-2-aldehydin kanssa.
Rakkaus on murhaa (kappale)

”Rakkaus on murhaa” on suomalaisen laulaja-lauluntekijän Anssi Kelan kappale, joka julkaistiin singlenä helmikuussa 2006. Kappale on neljäs singlejulkaisu Kelan kolmannelta sooloalbumilta "Rakkaus on murhaa".
Kappale rakentuu akustisen kitarakuvion ympärille, jonka Kela oli kirjoittanut vuosia aiemmin. Sanoitukset sijoittuvat Helsingin Punavuoreen missä Kela asui kappaleen kirjoittamisen aikaan. Alun perin sanoituksissa mainittiin ”Bulevardin tammet”, mutta puut olivat tuolloin paljaita. Täten Kela päätti ottaa yhteyttä kaupungin puutarhaosastolle ja selvittää mitä puita Bulevardilla kasvoi. Saatuan vastauksen Kela vaihtoi kappaleessa mainitut tammet vaahteroiksi. Alun perin kappaleessa ei ollut kertosäkeistöä, vaan säkeistöt päättyivät toteamukseen ”rakkaus on murhaa”. Asko Kallonen ehdotti Kelalle lauseen toistamista, josta muodostui kappaleen kertosäe.
Kela halusi ”alleviivata kappaleen henkilökohtaisen tragedian tuntua”, ja pyysi viulisti Pekka Kuusistoa laatimaan siihen jousisovitukset. Kela on sittemmin ylistänyt lopputulosta yhdeksi uransa hienoimmista hetkistä. Kuusiston mielestä kappaleen lopuke oli ”atonaalisinta paskaa”, mitä hän on koskaan tehnyt.
”Rakkaus on murhaa” ei noussut lainkaan listoille Suomessa.
Meeri Torvinen

Meeri Ellen Torvinen–Rouvinen (o.s. Torvinen, 5. kesäkuuta 1933 Varkaus – 30. maaliskuuta 2018 Varkaus) oli suomalainen Varkaudessa työskennellyt taidemaalari ja -graafikko. 
Torvinen sai Suomen Taideyhdistyksen myöntämän Dukaattipalkinnon vuonna 1963.
Hänen aviopuolisonsa 1961–2018 oli taidegraafikko Väinö Rouvinen (1932–2025). He saivat kolme lasta, joista Maria Rouvinen-Mäkelä (s. 1962) on myös taidegraafikko.
Walter Österberg

Johan Walter Österberg (18. joulukuuta 1887 Helsinki – 11. lokakuuta 1936 Pietarsaari) oli juristi, joka toimi Pietarsaaren pormestarina.
Walter Österbergin vanhemmat olivat kirjansitoja Johannes Österberg ja Johanna Sofia (Hanna) Nyström ja puoliso vuodesta 1914 Karin Labbart. Österberg tuli ylioppilaaksi 1907 ja suoritti oikeustutkinnon 1911, varatuomarin arvon hän sai 1914. Hän toimi Pietarsaaren kaupunginvoutina 1911–1917, poliisimestarina 1918, vt. pormestarina 1919 ja vakinaisena pormestarina vuodesta 1920. Pietarsaaren kaupunginvaltuuston jäsen hän oli vuodesta 1929. Työuransa alkuvaiheessa Österberg toimi myös asianajajana.
Aamu (kappale)

”Aamu” on suomalaisen laulaja-lauluntekijän Anssi Kelan kappale, joka julkaistiin singlenä 8. kesäkuuta 2009. Kappale on ensimmäinen singlejulkaisu Kelan neljänneltä sooloalbumilta "Aukio".
”Aamu” on kolmas kappale "Aukio"-konseptialbumilla. Kappaleessa tarinan päähenkilö ”valmistautuu jälleen uuteen työpäivään. Päivään, joka alkaa kuten kaikki muutkin, mutta joka kuitenkin tulee muuttamaan kaiken”. Musiikillisesti kappale nyökkää AOR-musiikin ja ”amerikkalaisen areenarokin” suuntaan Rick Springfieldin ja The E Street Bandin hengessä. Kelalle on myöhemmin sanottu, että kappaleen kitarariffi on ”kopioitu ties kuinka monesta kappaleesta”, mihin hän on todennut ”en minä siinä yrittänytkään keksiä pyörää uudestaan”.
Kappaleeseen kuvattiin OP Komosen ohjaama musiikkivideo Finnvox-studiolla. Video on kasattu "Aukio"-albumin äänityksistä tehdyn studiopäiväkirjan kuvamateriaalista.
”Aamu” nousi parhaimillaan Suomen virallisen single- ja latauslistan sijalle kaksi. Radiosoittolistalla kappale sijoittui kolmanneksi.
Chen Min’er

Chen Min'er (陈敏尔; pinyin: Chén Mǐn'ěr, s. 1960) on kiinalainen poliitikko, Kiinan kommunistisen puolueen politbyroon jäsen ja Chongqingin itsehallinnollisen maakunnan puoluesihteeri. Cheniä pidetään puolueen pääsihteri Xi Jinpingin suojattina sekä tämän mahdollisena seuraajana vuoden 2022 puoluekongressissa.
Ura.
Chen on syntyjään kotoisin Zhejiangin maakunnasta ja on tehnyt suurimman osan urastaan kotimaakunnassaan. Chen opiskeli yliopistossa kiinan kieltä ja valmistuttuaan aloitti uransa vuonna 1987 Shaoxingin piirikunnassa. Chen toimi Shaoxingissa eri tehtävissä mm. viestintäosastolla ja yleni 1990-luvun lopussa Ningbon kaupungin johtoon. Tämän jälkeen Chen työskenteli viestintäasioiden parissa ensin Zhejiang Daily Pressissä ja sitten Zhejiangin maakunnan viestintäosaston johtajana vuoteen 2007 asti. Tänä aikana Chen työskenteli maakunnan puoluesihteerinä toimivan Xin alaisuudessa. Hyvin verkostoitunut Chen yleni nopeasti maakunnan apulaiskuvernööriksi ja työskenteli tehtävässä vuoteen 2012 asti, jolloin hänet siirrettiin Guizhoun maakunnan apulaispuoluesihteeriksi ja kuvernööriksi. Guizhoussa Chen työskenteli aktiivisesti maaseudun tuottavuuden parantamiseksi ja panosti Xille tärkeään korruption vastaiseen työhön. Chen ylennettiin pian puoluesihteeriksi ja toimittuaan tehtävässä vain kaksi vuotta, hänet siirrettiin puoluesihteeriksi Chongqingiin. Chen valittiin puolueen politbyroosen 19. puoluekokouksessa vuonna 2017. 
Poliittinen asema.
Chenin läheinen työskentely Xin alaisuudessa, nopea eteneminen urallaan sekä Xin politiikkaa ja ajatuksia tukeva politiikka ovat saaneet monet tarkkailijat pitämään Cheniä Xin suojattina ja varteenotettavana ehdokkaana Xin seuraajaksi. Chen on nimetty myös yhdeksi jäseneksi Xin Zhejiangin kontakteista muodustuvassa faktiossa, nk. uudessa Zhijiangin armeijassa. Erityisesti Chenin nousu Chongqingin johtoon on tulkittu viestiksi siitä, että Xi on valinnut Chenin seuraajakseen. Tätä tulkintaa on ruokinnut vielä Chongqingin väistyvän puoluesihteerin Sun Zhengcai pidätys korruptiosyytösten vuoksi. Sunia pidettiin nousevana poliittisena lupauksena ja myös Chenin kilpailijana. Chenin ohella Kiinan kuudenteen johtajasukupolveen kuuluvaa Hu Chunhuata pidetään Chenin vastaehdokkaana seuraavassa puoluekongressissa vuonna 2022. Hun ja Chenin nousu politbyroon pysyvään komiteaan 20. puoluekongressissa on todennäköinen, mutta ehdokkuutta puolueen pääsihteeriksi vaikeuttaa se, ettei kumpikaan kandidaateista ole politbyroon pysyvän komitean jäsen. Pääsihteereillä on yleensä takanaan yksi viisivuotiskausi pysyvässä komiteassa ennen kuin heistä voi tulla pääsihteereitä. Näin ollen, vaikka Chen nimitettäisiin pääsihteeriksi myöhemmin, ei hän ehtisi toimia pääsihteerinä normaalia kaksi kautta, sillä hän joutuu ikänsä puolesta jäämään eläkkeelle viimeistään vuoden 2032 puoluekongressissa.
Wilfrid von Christierson

Wilfrid von Christierson (16. toukokuuta 1878 Vaasa – 11. marraskuuta 1945) oli ensimmäinen reformaation jälkeinen suomalaista syntyperää ollut katolinen pappi. 
Suomenruotsalaiseen von Christiersonin aatelissukuun kuuluneen Wilfridin vanhemmat olivat luotsi- ja majakkalaitosten ylihallituksen luotsikapteeni Axel Fredrik Adolf von Christierson ja irlantilainen katolinen Anna Winifred von Christierson (o.s. O'Flanagan). Vaasassa syntynyt von Christierson kävi koulua ensin Turussa, sitten Helsingissä Nya svenska samskolanissa ja opiskeli papiksi Saint-Sulpicen pappisseminaarissa Pariisissa. Hänet vihittiin papiksi 3. heinäkuuta 1903. 
Von Christierson toimi seurakuntapappina Tukholman Pyhän Eerikin seurakunnassa 1904–1906. Hänen nimitettiin Helsingin katolisen seurakunnan kirkkoherraksi 4. heinäkuuta 1906. Von Christierson toimi kirkkoherrana vuoteen 1911 asti, jolloin venäläiset viranomaiset karkottivat kaikki Venäjän keisarikunnan ulkopuolelta tulleet katoliset papit ja nunnat maasta ja von Christierson alennettiin seurakunnan kappalaiseksi. Von Christierson oli kutsunut Suomeen Jeesuksen pyhän sydämen veljeskunnan (SCJ) hollantilaisia pappeja, eivätkä venäläiset viranomaiset pitäneet häntä tästä syystä luotettavana. Von Christierson ja hollantilaiset papit suosivat ruotsin kieltä seurakunnan toiminnassa, kun taas puolalaisia pappeja kannattanut suomenkielinen pappi Adolf Carling pyrki kehittämään suomen kielen käyttöä. 
Von Christierson palveli Helsingin suojeluskuntapiirissä lääkintäkersanttina.
Jeff Davisin piirikunta (Texas)

Jeff Davisin piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 2 342 vuonna 2010 ja sen pinta-ala on 5 866 neliökilometriä. Jeff Davisin suurin kaupunki Fort Davis on myös sen hallintokeskus.
Alue kuului aiemmin Presidion piirikunnalle. Jeff Davisin piirikunta perustettiin 1887 ja se sai nimensä Amerikan konfederaation presidentti Jefferson Davisilta.